Notum sit omnibus tam præsentibus quam futuris, quod Oddo filius Hugonis, qui frater fuit Abbatis Oddonis, propter quandam vineam quam sibi cuncessit habere Domnus Abbas Stephanus post obitum patris sui, scilicet supradicti Hugonis, seipsum spopondit permanere in servicio, et in fidelitate sancti Petri, et Monachorum sicuti liber. Et tali modo, si ipse absque proprio herede moriatur, qui non sit de ancilla sancti Petri, ipsa supradicta vinea, et quicquid ibi ædificatum fuerit, veniat in jure et in proprietate sancti Petri, et Monachorum, pro anima ejus: sin autem ancillam sancti Petri acceperit, infantes ejus vineam possideant, quamdiu servierint: et per istam pactionem, si circa nos morte præoccupatus fuerit, quasi nostrum Commissum obtinebimus.